ฝรั่งยังอยู่โมนิก้าและทีมงาน
*ชำเลืองหางตามองกระดานหุ้นไทยวานนี้เพียงเพื่อพบกองทุนตัวแสบสาดหุ้นออกมา 2.68 พันล้านบาท “โมนิก้า” ถึงกับงง! วางตัวไม่ถูก เพราะวันหน้าสิ่วหน้าขวานเปรียบดังคืนหมาหอนก่อน “เยลเลน” ออกมาให้พรยังกล้าซื้อหุ้นเข้าพอร์ตไปเกือบพันล้าน แต่พอถึงวันสถานการณ์คลี่คลายลง กลับเกิดอาการวิปริตจิตตกชิงขายออกมาขนานหนัก ก็เอาเถอะค่ะ...เกมคือเกมวันยังค่ำ เอาเป็นว่าใครกล้าและมั่นใจว่ามีดีพอ เดี๊ยนก็ขอเรียนเชิญมาล่าท้าพิสูจน์ความเฮี้ยนของนางด้วยแล้วกันนะเจ้าคะ
30 ส.ค. 2559

*ชำเลืองหางตามองกระดานหุ้นไทยวานนี้เพียงเพื่อพบกองทุนตัวแสบสาดหุ้นออกมา 2.68 พันล้านบาท “โมนิก้า” ถึงกับงง! วางตัวไม่ถูก เพราะวันหน้าสิ่วหน้าขวานเปรียบดังคืนหมาหอนก่อน “เยลเลน” ออกมาให้พรยังกล้าซื้อหุ้นเข้าพอร์ตไปเกือบพันล้าน แต่พอถึงวันสถานการณ์คลี่คลายลง กลับเกิดอาการวิปริตจิตตกชิงขายออกมาขนานหนัก ก็เอาเถอะค่ะ…เกมคือเกมวันยังค่ำ เอาเป็นว่าใครกล้าและมั่นใจว่ามีดีพอ เดี๊ยนก็ขอเรียนเชิญมาล่าท้าพิสูจน์ความเฮี้ยนของนางด้วยแล้วกันนะเจ้าคะ
*การชิงขายทำกำไรออกมาดังกล่าว ทำให้วานนี้ดัชนีปรับตัวลดลงไปปิดที่ 1,544.15 จุด ติดลบไป 5.26 จุด หรือราว 0.34% ด้วยมูลค่าซื้อขาย 5.13 หมื่นล้านบาท “โมนิก้า” ถือว่ารายย่อยสุดที่รัก (เลิฟทุกวัน) เล่นได้ตรงตามตำราผีบอกแบบเป๊ะเว่อร์ โดยช่วยกันกวาดหุ้นเข้าพอร์ตไปทั้งหมด 996.60 ล้านบาท ส่วนฝรั่งหัวทองผสมดำก็เป็นอีกหนึ่งรายที่เคาะขวาแบบรัวๆ โกยหุ้นเข้าพอร์ตไปอีก 1.80 พันล้านบาท เดี๊ยนถือเป็นการกระซิบบอกสังคมให้รู้กันถ้วนหน้าว่า I won’t go anywhere!! เข้าใจ๊??
*การซื้ออย่างต่อเนื่องของนักลงทุนต่างชาติ ทำให้ “โมนิก้า” รู้สึกอุ่นใจขึ้นเยอะเกี่ยวกับประเด็นของ “ป้ามหาภัย” ซึ่งตัวเลขซื้อสุทธิวานนี้ เสมือนเป็นการตอกย้ำให้เห็นว่าโอกาสที่ “เฟด” จะปรับขึ้นดอกเบี้ยในช่วงวันที่ 20-21 กันยายนที่จะถึงนี้ ดูจะเลือนลางมากขึ้นทุกที และพอเอาตัวเลขที่เคยขายทิ้งไปในช่วงปี 56-58 มาบวกลบคูณหารหรือยกกำลังดูแล้ว น้องโมถึงกับร้องดังสนั่นห้องสวีทย่านรัชดาฯ เพราะพบความจริงว่า ฝรั่งหัวทองผสมดำยังมีแก๊ปให้ซื้อเพิ่มอีกไม่ต่ำกว่า 3 แสนล้านบาท นะจ๊ะตัวเอง!!     
*พูดถึงเรื่องแก๊ปทั้งที วันนี้ไม่พูดถึง AJD คงไม่ได้! เพราะแม้ยังถูกจองจำอยู่ใน “คุกแคช” และต้องอยู่ยาวไปจนถึงกลางเดือนหน้า แถมราคายังเข้า “เขตซื้อมากเกินไป” มาได้พักใหญ่ๆ แต่ล่าสุด ราคาขึ้นมาปิดที่ 2.54 บาท บวกไป 0.12 บาท หรือ 4.96% ด้วยมูลค่า 550.02 ล้านบาท “โมนิก้า” ถือเป็นการเย้ยพวกเคยสบประมาทหุ้นตัวนี้ให้เห็นกันซึ่งหน้า แถมแพทเทิร์นราคาหุ้นมาเป็นทรงนี้ เดี๊ยนบอกได้คำเดียวว่า เพราะยังมีแก๊ปให้กำไรโตได้อีกบานเบอะ นั่นไงเจ้าคะ! ถึง “เฮียอมร” จะพูด (ไทย) ไม่ค่อยเก่ง แต่ก็รักหมดใจนะ จุ๊บ จุ๊บ       
*มาต่อกันในรายของ CKP หุ้นเทคนิคเด่นประจำวานนี้ โดยราคาขึ้นมาปิดที่ 3.26 บาท บวก 0.14 บาท หรือขึ้นไป 4.49% ด้วยมูลค่าซื้อขาย 286.11 ล้านบาท ซึ่งการที่ราคาดีดตัวขึ้นมาแรงพร้อมวอลุ่มที่หนาแน่นขึ้นต่อเนื่อง หลังสร้างฐานมาสักระยะหนึ่ง “โมนิก้า” มองเป็นจังหวะเข้าเก็งกำไร โดยตัวสัญญาณเทคนิคบ่งชี้ถึงโอกาสเดินหน้าทำจุดสูงครั้งใหม่ ให้จุดขายทำกำไรระยะสั้นแถว 3.40 บาท และหากผ่านได้ สถานีต่อไปก็เจอกันที่ยอดเดิม 3.61 บาท นะจ๊ะ แต่ทางกลับกัน หากหลุด 3.08 บาท น้องโมว่า เผ่นเถอะ! ตัวใครก็ตัวมันนะฮ้า
*ส่วนที่รวยเอ๊ารวยเอา (แถมไม่ต้องให้ใครเยอะ) วันนี้ “โมนิก้า” ขอพุ่งเป้าไปที่ “เสี่ยตา” หลังหุ้น WORK กระชากขึ้นมาปิดที่ 45 บาท บวกไป 4.50 บาท หรือขึ้นไป 11.11% ด้วยมูลค่า 733.36 ล้านบาท โดยมีกิมมิคหลักอยู่ที่แนวโน้มกำไรไตรมาส 3 น่าจะโตโดดเด่น ว่ากันว่าอาจเป็นการทุบสถิติทำ “ออลไทม์ไฮ” เลยก็เป็นได้ แต่แหม…ก็อย่างว่าเน๊อะ ช่องทีวีดิจิตัลของเสี่ยเขาเรตติ้งกระฉูดขนาดนั้น แต่จริงหรือไม่ว่า หุ้นขึ้นรอบนี้เป็นเพราะเรื่องนั้นเรื่องเดียว? มิตรรักแฟนเพลงลองไตร่ตรองดูนะคะ แต่พวกชอบเผือกอย่างอีโมคนสวยคนนี้บอกได้แค่ว่า คนรู้ใจของเสี่ยชอบปั่น…ฮั่นแน่! รู้นะคิดอะไร แต่เขาแค่หมายถึงจักรยานนะตัวเอง อย่าคิดมาก อิ อิ  
*มาดูหุ้นกลุ่มสื่ออีกสักตัว หลัง NEWS ขึ้นมาปิดที่ 0.20 บาท บวกไป 0.01 บาท หรือ 5.26% ด้วยมูลค่า 79.14 ล้านบาท เหตุผลคงเป็นอื่นใดไปไม่ได้นอกจากเรื่องเพิ่มทุน PP (อีกแล้ว) จำนวน 6,000 ล้านหุ้น แต่ครั้งนี้ดูจะแตกต่างจากครั้งที่แล้วๆ มา เพราะมีสตอรี่เรื่องเจรจาธุรกิจกับสื่อต่างชาติยักษ์ใหญ่เข้ามาเกี่ยวข้อง แถมก่อนหน้านี้ยังแต่งตั้ง “ธนาชัย ธีรพัฒนวงศ์” นักการตลาดระดับปรมาจารย์ขึ้นเป็นประธานฯอีกด้วย งานนี้จะออกหน้าไหน เดี๊ยนขอตามลุ้นอยู่ห่างๆ แต่วอลุ่มที่เข้าหนาแน่นอย่างวันนี้ เป็นตัวบ่งบอกถึงอะไรบ้างหรือไม่ ก็ลองไปคิดดูเอาเอง แต่ที่แน่ๆ ทุนจดทะเบียนบริษัท ณ สิ้นไตรมาส 2 มีอยู่แค่ 3.15 หมื่นล้านบาทเท่านั้นเอง ขณะที่ส่วนผู้ถือหุ้นมีเหลืออยู่อีกตั้ง 1.97 พันล้านบาท…#คนสวยมองบน #กรอกตาเป็นเลขแปด
*มาถึงในรายของ AQUA หุ้นพื้นฐานดีอีกตัวที่วานนี้เป็นอีกหนึ่งรายที่กระชากแรงพอสมควร โดยราคาขึ้นมาปิด 0.92 บาท บวกไป 0.04 บาท หรือ 4.55% ด้วยมูลค่า 170.04 ล้านบาท “โมนิก้า” ขอพุ่งเป้าไปที่ประเด็นการประกาศรับซื้อหุ้นคืนแบบล้วนๆ ไม่มีเจือปน ซึ่งจริงๆ แล้วการรับซื้อหุ้นคืนไม่ใช่เรื่องเสียหายหรือผิดปกติอะไร แต่ที่เดี๊ยนรู้สึกตะหงิด ครั่นเนื้อครั่นตัวบอกไม่ถูก คือ จะควัก 220 ล้านบาทออกจากกำไรสะสมที่มีอยู่เพียง 500 ล้านบาทเพื่อมาจ่ายเป็นค่าหุ้น แบบนี้ไม่รู้เอาเงินไปปันผลให้ผู้ถือหุ้นชื่นใจยิ่งขึ้นจะดีกว่าไหม ขอบอกตามตรง ไม่เข้าใจว่าทำแบบนี้เพื่อ??  
*ปิดท้ายวันนี้กันในรายของ ALTมีคนมาเม้าท์ให้ “โมนิก้า” ฟังถึงความนิยมขั้นล้นหลามที่ได้รับ หลังเดินสายโรดโชว์ในต่างประเทศทั้งเมืองลอดช่อง และเมืองติ่มซำ โดยพรายกระซิบแว่วมา ได้รับเสียงตอบรับเป็นอย่างดี งานนี้…สงสัย บอสหญิง “ปรีญาภรณ์ ตั้งเผ่าศักดิ์” คงปลื้มปริ่มสุดๆ แถมเจ้าตัวย้ำด้วยว่า ครึ่งปีหลังพร้อมเกินพิกัด! เล่นเอาราคาหุ้นวานนี้พุ่งขึ้นอย่างร้อนแรง ก่อนขึ้นมาปิดที่ 9 บาท บวกไป 0.90 บาท หรือขึ้นไป 11.11% ด้วยมูลค่า 762.87 ล้านบาท ในฐานะของคนสวยและเก่งเหมือนกัน เดี๊ยนขอชมเชยถึงความตั้งใจจริงของบอสหญิงที่ชื่อ “อ๋อย” แล้วกันนะเจ้าคะ